Ek wil niks van die ‘goeie ou dae’ hoor nie | Netwerk24
Deur Kyra Hempel, Universiteit van Pretoria 22 Mei 2019 07:06
Hoe is dit dat ek, ’n millenniër, in die jaar 2019 op vorms steeds my ras moet aandui?
En ek is gatvol vir die stories van die mense wat my in hierdie posisie geplaas het, oor hoe goed dit met die land gegaan het.
Liewe oom en tannie, ouma en oupa, ma en pa . . .
Ek wil geen rassistiese opmerkings hoor as julle ontevrede is met enigiets nie. Al is dit dalk net ’n gewoonte om ’n sekere woord te sê, kon julle nie maar dié “gewoonte” 25 jaar terug probeer afleer het nie?
“Regstellende aksie is so verkeerd,” maar was apartheid dan nie?
Vergeet die verlede
Ek wil ook niks weet van die verlede nie. Ek het eintlik net nie tyd om te dink hoe onregverdig die verlede was nie!
Ek is besig om myself nerfaf te werk om seker te maak dat ek ’n goeie toekoms sal hê. ’n Toekoms wat amper net so onregverdig soos die verlede kan lyk.
Ek hoor gereeld: “Ons land se ekonomie was soveel beter”, maar daar word vergeet om by te las dat dit ’n land met ekonomiese sanksies was.
Vir elke aksie is daar nagevolge, en ons (wat nog moet graad vang en werk kry) moet dit nou, as gevolg van julle toedoen, op ons skouers dra.
Was julle trots daarop dat ons atlete nie aan internasionale sportbyeenkomste kon deelneem nie? Almal het ons land gehaat . . . Die mense van ons land het ons land gehaat . . .
Julle het dalk verskriklik hard gewerk om vir ons te gee wat ons nou het, maar is die teiken op my rug net omdat ek wit is, die moeite werd?
Hoekom moet ek voel dat ek vrou-alleen alles moet regstel?
Hoekom mag ek nie met ’n swart man trou nie?
Ondanks die tradisionele sienings moet ek almal hanteer asof hulle gelyk is, en wanneer ek elke persoon ongeag hulle ras gelyk hanteer, word ek beoordeel daaroor! Hoekom mag ek nie met ’n swart man trou nie?
En dan moet ek dit ook net aflag wanneer iemand onregverdig teenoor my optree? Want dit was mos oukei toe dit anderkant om was?
Ons betaal nou vir jul sondes
Hoe kan julle die vermetelheid hê om te kla oor die politieke klimaat as dit julle was wat gedink het dat julle, as gevolge van julle ras, beter is as ’n ander mens? Ek dog dan ’n mens is ’n mens is ’n mens?
Verder het julle nou ook die lekker gewoonte om uit te basuin dat ons generasie te sensitief is sodra julle nie met ons wil saamstem nie. Eerder te sensitief as ’n gebrek daaraan.
Onthou dis nou ons wat vir jul sondes moet betaal.
Om die waarheid te sê neem ons as die jeug niemand behalwe julle kwalik nie. Dit is wat dit is.
Ek voel nie gemaklik in my eie vel nie. Ek voel skuldig, al het ek niks verkeerd gedoen nie. Maar dit bly my plig om dit reg te maak!? Dit maak nie sin nie . . .
Ek voel nie gemaklik in my eie vel nie. Ek voel skuldig, al het ek niks verkeerd gedoen nie.
Ek vra nie om verskoning vir my te sensitiewe self nie, en ek sal gesien asook gehoor word.
Ek het nie die vaagste benul hoe rassisme met vrede geregverdig was nie.
En diegene wat steeds so iets regverdig, gaan ongelukkig net nooit ons generasie en ons moerse struikelblokke kan verstaan nie.
Kyra Hempel (20) studeer Bcom Rekeningkunde aan die Universiteit van Pretoria. Sy het in Pretoria-Oos groot geword.
Wonder jy wat studente dink? Lees meer meningstukke hier.
Wil jy Die Student se WhatsApp nuusbrief ontvang?Klik hier om in te teken.
'n Ope brief aan die ouer geslag